Vallensbæk Senior Park

\* et godt sted at bo

**Vedtægter for Vallensbæk Senior Park**

Vallensbæk Senior Park

\* et godt sted at bo

**Vedtægter for Vallensbæk Senior Park**

**Foreningens navn**

§ 1

Foreningens navn er Vallensbæk Senior Park.

Foreningen er knyttet til Vallensbæk Boligselskabs afdeling 4904, Vallensbæk Stationstorv.

**Foreningens formål og struktur**

§ 2

Foreningens formål er at skabe et socialt og kulturelt samvær mellem foreningens medlemmer med henblik på at lære hinanden at kende, herunder opbygge og vedligeholde fællesskabet og give kommende beboere indblik i seniorbofællesskabets kultur.

Foreningens struktur består af generalforsamling og bestyrelse samt nedsatte udvalg og arbejdsgrupper, der alle arbejder for foreningens formål.

**Generalforsamling**

§ 3

Generalforsamlingen er foreningens højeste myndighed.

Ordinær generalforsamling afholdes senest 3 måneder efter regnskabsårets afslutning med følgende dagsorden:

1. Valg af dirigent, referent og stemmeudvalg
2. Bestyrelsens beretning
3. Tilbagemelding fra udvalg
4. Fremlæggelse og godkendelse af regnskab
5. Fastsættelse af kontingent for indeværende regnskabsår
6. Indkomne forslag
7. Valg af formand
8. Valg af bestyrelsesmedlemmer og suppleanter
9. Valg af revisor og revisor suppleant
10. Eventuelt

Indkaldelse skal ske skriftligt enten pr. mail eller pr. brev til husstande uden mail senest 4 uger før afholdelse af ordinær generalforsamling.

Forslag, der ønskes behandlet på den ordinære generalforsamling, skal være formanden i hænde senest 2 uger før afholdelse af generalforsamlingen og skal udsendes til medlemmerne senest en uge før afholdelsen af generalforsamlingen.

Beslutninger på ordinære generalsamlinger træffes med simpelt flertal blandt de fremmødte stemmeberettigede medlemmer.

Stemmeberettigede medlemmer er valgbare til bestyrelsen.

Alle personvalg afgøres ved skriftlig afstemning. Ligeledes foretages skriftlig afstemning, hvis mindst et stemmeberettiget medlem begærer dette, og mindst et andet stemmeberettiget medlem støtter det.

Der vælges et stemmeudvalg på 3 personer.

Der kan ikke stemmes med fuldmagt til generalforsamlinger.

Formandsposten kan kun besættes af en beboer i seniorfællesskabet.

Et fraværende medlem kan vælges til bestyrelsen eller som revisor, såfremt der foreligger skriftligt tilsagn fra vedkommende før generalforsamlingens afholdelse.

Genvalg kan finde sted til ethvert generalforsamlingsvalgt hverv.

I tilfælde af stemmelighed foretages omvalg blandt de valgte kandidater.

**Ekstraordinær Generalforsamling**

§ 4

Ekstraordinær generalforsamling afholdes, når en tredjedel af medlemmerne eller et flertal i bestyrelsen beslutter dette af hensyn til sagens vigtighed, der ikke ville kunne afvente en ordinær generalforsamling.

Indkaldelse til ekstraordinær generalforsamling med motiveret dagsorden udsendes med 1 uges varsel til medlemmerne senest en uge efter, at beslutningen er truffet.

**Stemmeberettigede**

§ 5

Stemmeberettigede medlemmer af foreningen er husstande, der bor i fællesskabet og har indbetalt kontingent.

Hver husstand har 2 stemmer i alle afstemninger.

**Bestyrelsen**

§ 6

Bestyrelsen består af 5 medlemmer, inklusive formanden, samt 2 suppleanter. Alle valgt af generalforsamlingen blandt de stemmeberettigede medlemmer.

Bestyrelsen konstituerer sig med næstformand og kasserer.

Bestyrelsen fastsætter selv sin forretningsorden, herunder hvorvidt suppleanter kan deltage i bestyrelsens møder.

Bestyrelsen kan uddelegere opgaver til foreningens medlemmer og nedsætte udvalg og arbejdsgrupper.

Bestyrelsens medlemmer vælges for 2 år ad gangen. Formanden og 2 bestyrelsesmedlemmer vælges i ulige år. 2 bestyrelsesmedlemmer vælges i lige år.

Suppleanterne vælges for 1 år ad gangen. Suppleanter indtræder som bestyrelsesmedlemmer i den angivne valgperiode i den rækkefølge, deres respektive stemmetal angiver.

Bestyrelsen er beslutningsdygtig, når mindst 3 medlemmer er tilstede, herunder enten formand eller kasserer.

Såfremt formanden udtræder af bestyrelsen, fungerer næstformanden som formand i den resterende del af valgperioden og bestyrelsen konstituerer sig samtidig med en ny næstformand.

Såfremt et medlem af bestyrelsen udtræder inden valgperiodens udløb, indtræder suppleanten i den resterende del af valgperioden.

**Kontingent**

§ 7

Kontingentets størrelse fastsættes af generalforsamlingen.

Medlemmernes kontingentbetalinger indsættes på en konto i foreningens bank.

Kontingent for indeværende år skal være indgået på foreningens konto senest 2 måneder efter afholdelse af ordinær generalforsamling. For nye medlemmer er fristen 4 uger efter påkrav.

**Tegningsret**

§ 8

Formand og næstformand tegner i fællesskab foreningen udadtil.

Formand og kasserer tegner foreningen i forbindelse med foreningens bankkonto.

Formand og kasserer kan foretage udbetalinger fra kontoens netbank under behørigt ansvar over for bestyrelsen.

**Regnskab**

§ 9

Regnskabsåret følger kalenderåret.

Det reviderede regnskab forelægges generalforsamlingen til godkendelse.

**Revisor**

§ 10

Revisor og revisor suppleant vælges på generalforsamlingen for et år ad gangen.

**Eksklusion**

§ 11

Bestyrelsen kan udelukke et medlem fra foreningen, hvis dennes opførsel strider mod foreningens vedtægter eller øvrige regler. Ved eksklusion skal sagen, såfremt det ekskluderede medlem ønsker det, behandles på førstkommende generalforsamling som et særskilt punkt på dagsordenen.

Et ekskluderet, stemmeberettiget medlem kan indanke eksklusionen til Vallensbæk Kommunes Beboerklagenævn. Indtil eventuel anke er behandlet, bevarer det ekskluderede medlem sin status i foreningen.

**Vedtægtsændringer**

§12

Nærværende vedtægter kan alene ændres på en generalforsamling, hvortil der kræves 2/3 flertal for ændringer af de fremmødte, stemmeberettigede medlemmer.

Opnås almindeligt flertal men ikke 2/3 flertal for ændringer, indkaldes til ekstraordinær generalforsamling efter reglerne i § 4 med ændring af vedtægterne som eneste punkt.

På den ekstraordinære generalforsamling kan et almindeligt flertal vedtage ændringer i vedtægterne.

**Opløsning**

§13

Foreningen kan opløses af en generalforsamling, såfremt 2/3 af samtlige stemmeberettigede medlemmer stemmer for forslaget.

Opnås der kun almindeligt flertal for opløsning af foreningen, men ikke 2/3 som kræves i første afsnit, indkaldes til ekstraordinær generalforsamling efter reglerne i § 4 med foreningens opløsning som eneste punkt på dagsordenen.

På den ekstraordinære generalforsamling kan et almindeligt flertal for forslaget opløse foreningen.

I tilfælde af foreningens opløsning tilfalder dens midler medlemmerne i lige store andele.

\*\*\*\*\*\*\*\*\*\*\*\*

Vedtaget på den stiftende generalforsamling den 6. oktober 2015.

Ændret den 15. marts 2016, 27. marts 2017, 27. marts 2018 og den 27. marts 2019.

Dirigent / 2019 John Mathiesen

Bestyrelsen for Vallensbæk Senior Park 3 / 4. 2019

Bente Egaa Andreasen Finn Jørding Gert Ehrhorn

Jørgen Bresson Margrethe Clausager Marianne Johansen

Peder Christian Kornum